KIRJALLINEN KYSYMYS P-3107/01

esittäjä(t): Torben Lund (PSE) komissiolle

(5. marraskuuta 2001)

Aihe: EU:n kuljetustuki tuhoaa luonnon monimuotoisuuden Itä-Euroopassa

EU tukee monia järkeviä hankkeita Itä- ja Keski-Euroopassa. Kun on kyse TINA:sta (Transport Infrastructure Needs Assesment) Euroopan laajuisten verkkojen (TEN) kaltaisesta verkosta kansalaisjärjestöt ja alan asiantuntijat pelkäävät kuitenkin, että liikenteen kehitys voi tuhota tärkeitä lintujen pesimäalueita Itä- ja Keski-Euroopassa. Jos tämä pitää paikkansa, hanke on myös luonnonsuojelua koskevien Eu-säädösten vastainen. Tällaisia ongelmia syntyy mm. siksi, että ei tehdä riittävän perusteellisia ympäristövaikutusten arviointeja ennen varojen myöntämistä hankkeille. TINA saa tukea mm. EU:lta Euroopan keskuspankin ja ISPA:n kautta.

Komissiota pyydetään siksi ilmoittamaan, aikooko se huolehtia siitä, että tehdään strateginen tutkimus TINA verkon ympäristövaikutuksista, ennen kuin infrastruktuurin kehittämiselle myönnetään lisää tukea. Voiko komissio taata, etteivät EU:n tukemat liikennehankkeet tuhoa lintujen pesimäalueita?

Loyola de Palacion komission puolesta antama vastaus

(5. joulukuuta 2001)

TINA (liikenteen infrastruktuuritarpeiden arviointiohjelma) syntyi komission aloitteesta vuosien 1995 ja 1999 välillä ehdokasvaltioiden kanssa käydyn teknisen selvityksen tuloksena. Selvityksessä arvioitiin Euroopan laajuisen, ehdokasvaltiot näiden liittymishetkellä kattavan, liikenneverkon tulevaisuuden rakennetta. TINA-verkko pohjautuu Euroopan laajuista liikenneverkkoa koskevien yhteisön suuntaviivojen tavoitteisiin ja painopisteisiin, jotka esitetään yhteisön suuntaviivoista Euroopan laajuisen liikenneverkon kehittämiseksi 23 päivänä heinäkuuta 1996 tehdyssä Euroopan parlamentin ja neuvoston päätöksessä N:o 1692/96/EY(1), sellaisena kuin se on äskettäin muutettuna 22 päivänä toukokuuta 2001 tehdyllä parlamentin ja neuvoston päätöksellä N:o 1346/2001/EY(2). Näihin suuntaviivoihin kuuluu olennaisena osana luonnonsuojelua ja ympäristöä koskevan yhteisön säännöstön huomioon ottaminen verkkoa toteutettaessa.

Liittymistä edeltävän rakennepolitiikan välineen (ISPA) avulla toteutettavien ja Euroopan investointipankin tukemien ohjelmien on lisäksi noudatettava yhteisön ympäristölainsäädännön ja -politiikan vaatimuksia. Edunsaajamaiden on noudatettava tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetussa neuvoston direktiivissä 85/337/ETY(3), sellaisena kuin se on muutettuna 3 päivänä maaliskuuta 1997 annetulla neuvoston direktiivillä 97/11/EY(4), säädettyjä menettelyjä. Direktiivissä säädetään myös laajasta yleisön johon myös kansalaisjärjestöjen voidaan katsoa kuuluvan kuulemisesta menettelyn aikana. Tällaisissa hankkeissa on myös noudatettava samankaltaista menettelyä, josta säädetään luonnonvaraisten lintujen suojelusta 2 päivänä huhtikuuta 1979 annetussa neuvoston direktiivissä 79/409/ETY(5) ja luontotyyppien sekä luonnonvaraisen elimistön ja kasviston suojelusta 21 päivänä toukokuuta 1992 annetussa neuvoston direktiivissä 92/43/ETY(6).

Arvoisan parlamentin jäsenen mainitseman ympäristövaikutusten strategisen arvioinnin osalta komissio haluaa tarkentaa, että TINA-ohjelmassa sitä ei vaadittu, koska yhtäkään suositeltua ja hyväksyttyä menetelmää ei ollut käytettävissä ohjelman kehitysvaiheessa. Hankkeisiin sovelletaan kuitenkin sääntöjä, joiden mukaan jo ympäristöltään haavoittuviksi tiedettyjä alueita on säästettävä. Arviointimenetelmiä liikenteen infrastruktuurihankkeiden ympäristövaikutuksia koskevien strategisten arviointien suorittamiseksi on sittemmin kehitetty ja testattu etenkin tutkimuksen ja teknologisen kehittämisen (TTK) neljännen puiteohjelman sekä liikennekäytäviä koskevien pilottitutkimusten yhteydessä.

Tiettyjen suunnitelmien ja ohjelmien ympäristövaikutusten arvioinneista 27 päivänä kesäkuuta 2001 annetussa Euroopan parlamentin ja neuvoston direktiivissä 2001/42/EY(7) säädetään ympäristövaikutusten strategisesta arvioinnista. Jäsenvaltioiden on pantava direktiivi täytäntöön ja saatettava se osaksi kansallista lainsäädäntöä viimeistään heinäkuussa 2004. Kuten koko yhteisön säännöstöä, myös kyseistä direktiiviä sovelletaan Itä- ja Keski-Euroopan ehdokasvaltioihin niiden liittyessä unioniin. Lisäksi päätöksen 1692/96/EY muuttamisesta 2. lokakuuta 2001 annetussa komission ehdotuksessa(8) todetaan, että komissio ottaa huomioon kaikissa suuntaviivojen muuttamista koskevissa ehdotuksissaan verkon herkkiä osia koskevat strategiset ympäristöarvioinnit kyseisen direktiivin periaatteiden mukaisesti.

Kunnes direktiivi on saatettu voimaan, voimassa olevan yhteisön lainsäädännön soveltaminen sekä komission ympäristönsuojelua edistävien kansalaisjärjestöjen kanssa käymä läheinen vuoropuhelu takaavat ympäristöltään herkkien alueiden etenkin lintujen kansainvälisestikin tärkeiden pesimäalueiden suojelun ehdokasmaissa yhteisön tukeman Euroopan laajuisen liikenneverkon rakentamisen aikana.

(1) EYVL L 228, 9.9.1996.

(2) EYVL L 185, 6.7.2001.

(3) EYVL L 175, 5.7.1985.

(4) EYVL L 73, 14.3.1997.

(5) EYVL L 103, 25.4.1979.

(6) EYVL L 206, 22.7.1992.

(7) EYVL L 197, 21.7.2001.

(8) KOM(2001) 544 lopullinen.